b'\n_START_ARTICLE_\nIvica Todori\xc4\x87\n_START_SECTION_\n\xc5\xbdivot\n_START_PARAGRAPH_\nIvica Todori\xc4\x87 ro\xc4\x91en je 1951. godine. Djetinjstvo je proveo na farmi u Bo\xc5\xbejakovini. Upisom u osnovnu \xc5\xa1kolu vra\xc4\x87a se u Zagreb, gdje je studirao i diplomirao na Ekonomskom fakultetu. Govori njema\xc4\x8dki jezik._NEWLINE_Ivi\xc4\x8din otac Ante Todori\xc4\x87 bio je visokopozicionirani rukovodilac u gospodarstvu Socijalisti\xc4\x8dke Republike Hrvatske, te je od 1963. godine bio generalni direktor Agrokombinata, tada jednog od vode\xc4\x87ih poduze\xc4\x87a u Jugoslaviji; bio je i saborski zastupnik, te predsjednik saborskog odbora za poljoprivredu. Me\xc4\x91utim je 1971. godine bio Ante Todori\xc4\x87 zbog velike pronevjere osu\xc4\x91en na vi\xc5\xa1egodi\xc5\xa1nju zatvorsku kaznu. Kako je ka\xc5\xbenjavanje Ante Todori\xc4\x87a koincidiralo s progonom sudionika Hrvatskog prolje\xc4\x87a, naga\xc4\x91alo se da su mo\xc5\xbeda njegov domoljubiv stav i vezanost uz neke "nacionalisti\xc4\x8dke" predvodnike Saveza komunista Hrvatske bili u svezi s njegovim procesuiranjem; \xc5\xa1to Ante Todori\xc4\x87 nije ni potvr\xc4\x91ivao ni opovrgavao._NEWLINE_Ivica Todori\xc4\x87 je 1976. godine pokrenuo privatnu proizvodnju i trgovinu cvije\xc4\x87em. Sje\xc4\x87a se da mu je trebalo nekoliko godina da kupi prvi kombi; do tada je robu prevozio "VW Bubom". Posao sredinom osamdesetih po\xc4\x8dinje \xc5\xa1iriti na uvoz i izvoz \xc5\xbeitarica, uljarica, vo\xc4\x87a i povr\xc4\x87a, a 1989. godine registrira se Agrokor kao dioni\xc4\x8dko dru\xc5\xa1tvo u 100%-tnom vlasni\xc5\xa1tvu Ivice Todori\xc4\x87a. Po\xc4\x8detkom 1990.-ih ima snage da u\xc4\x91e u ozbiljne investicije, te je 1993. godine u novinskom intervjuu izjavio da je u tada\xc5\xa1nju "pretvorbu i privatizaciju" ranijih socijalisti\xc4\x8dkih poduze\xc4\x87a ulo\xc5\xbeio oko 15 milijuna maraka. Akvizicijom i daljnjim razvojem kompanija za  poljoprivredu, proizvodnju hrane i maloprodaju, Agrokor izrasta u jednu od vode\xc4\x87ih regionalnih kompanija. Koncern danas \xc4\x8dine vode\xc4\x87i proizvo\xc4\x91a\xc4\x8di hrane i pi\xc4\x87a te najve\xc4\x87i hrvatski lanac maloprodaje "Konzum"; tako\xc4\x91er i "Tisak", koji obavlja utjecajnu djelatnost distribucije tiskanih medija putem novinskih kioska._NEWLINE_Ivica Todori\xc4\x87 jedan je od osniva\xc4\x8da i prvi predsjednik Hrvatske udruge poslodavaca koja je osnovana 1993. godine. Kontinuirano je podr\xc5\xbeavao humanitarne, kulturne, znanstvene, ekolo\xc5\xa1ke, obrazovne, sportske i druge projekte._NEWLINE_S njegovim odlaskom s \xc4\x8delnog mjesta Agrokora, on postaje sredi\xc5\xa1nja figura mnogih kontroverzi u Hrvatskoj i \xc5\xa1ire.\n_START_SECTION_\nObitelj\n_START_PARAGRAPH_\nO\xc5\xbeenjen je Vesnom Ba\xc5\xa1i\xc4\x87-Todori\xc4\x87 i otac je troje djece \xe2\x80\x93 k\xc4\x87eri Ive te dvaju sinova \xe2\x80\x93 Ante i Ivana, s kojima je do posrnu\xc4\x87a koncerna "Agrokor" \xc5\xbeivio u Zagrebu.\n_START_SECTION_\nKarijera\n_START_PARAGRAPH_\nNakon studija ekonomije, po\xc4\x8dinje 1976. godini s obitelji uzgajati cvije\xc4\x87e i trgovati cvije\xc4\x87em. Nakon nekoliko godina obitelj Todori\xc4\x87 je - kako se navodi - dr\xc5\xbeala 40\xc2\xa0% trgovine cvije\xc4\x87a u SFRJ. Uz to su trgovali i vo\xc4\x87em i povr\xc4\x87em. U 1989. godini se Agrokor registrirao kao dioni\xc4\x8dko dru\xc5\xa1tvo s Ivicom Todori\xc4\x87em kao stopostotnim vlasnikom._NEWLINE_Nakon raspada SFRJ u 1992. godini je Todori\xc4\x87 pro\xc5\xa1irio svoje poslovanje te kupuje proizvo\xc4\x91a\xc4\x8da mineralne vode Jamnicu. Godinu dana kasnije kupuje proizvo\xc4\x91a\xc4\x8da jestivog ulja Zvijezda. U 1994. godini nastavlja s pro\xc5\xa1irivanjem te kupuje Ledo, Unikonzum, Bobis, silos Mlinove (Vinkovci), solanu na Pagu, hotel Opera (biv\xc5\xa1i Inter-Continental) te osniva "Kreditnu banku Zagreb". Godine 2005. kupuje najve\xc4\x87eg prera\xc4\x91iva\xc4\x8da mesa PIK Vrbovec te Belje, najve\xc4\x87eg proizvo\xc4\x91a\xc4\x8da u hrvatskom poljodjelstvu._NEWLINE_S ciljem da se postane tr\xc5\xbei\xc5\xa1ni lider u jugoisto\xc4\x8dnoj regiji Europe, tijekom godina kupuje razne tvrtke iz podru\xc4\x8dja prehrambene industrije i distribucije na podru\xc4\x8dju Ma\xc4\x91arske, Srbije, Slovenije, BiH i Crne Gore.'